Kitsbank-rowers hou wag ure lank gyselaar | Netwerk24
Deur André Damons 03 Oktober 2017 10:21
'n Groep gewapende rowers het 'n veiligheidswag in Tweespruit in die Vrystaat ure lank gyselaar gehou terwyl hulle 'n kitsbank oopgebreek en die geld gesteel het.
Agt rowers het Sondagaand net ná 23:00 by die FNB-kitsbank in die middedorp opgedaag en die wag vasgebind en gyselaar gehou.
Volgens inligting het hulle hom gedwing om elke uur te rapporteer dat alles nog in orde is terwyl hulle die kitsbank met 'n hoekslyper oopgesny het.
Die rowers het net ná 05:00 gevlug.
Brig. Motantsi Makhele, provinsiale polisiewoordvoerder, sê die rowers het met 'n onbekende bedrag geld gevlug.
* In 'n ander voorval Sondag omstreeks 04:10 het vyf mans by die Bimbos-vulstasie in Theunissen opgedaag en hul wit Audi vol brandstof gemaak voordat hulle die kluis opgeblaas het.
Makhele sê die rowers, wat met aanvalsgewere en pistole gewapen was, het klapmusse gedra toe hulle by die vulstasie se winkel in is en die kluis met plofstof opgeblaas het.
Geen skote is geskiet nie en die rowers het met 'n onbekende bedrag kontant in die Audi, met 'n Mpumalanga-nommerplaat, gevlug.